Source: https://tax-fin-lex.si/Zbirke/SodnaPraksaList?nodeId=3ce056a6-da3b-48c8-9882-9b7999f4e50d
Timestamp: 2020-08-12 08:35:02+00:00

Document:
VSL sklep I Cpg 895/2016
VSL0072583
ZST-1 člen 11, 11/3, 11/4, 11/5. ZPP člen 212.
predlog za oprostitev plačila sodne takse – deblokada transakcijskega računa – prilivi na transakcijski račun – kratkoročne poslovne terjatve – trditveno breme – unovčenje premoženja – nemožnost pravočasnega unovčenja premoženja
V kolikor stranka glede na podatke o premoženjskem stanju razpolaga s kakršnim koli premoženjem, mora tudi konkretno trditi in izkazati, da slednjega ne more unovčiti za pridobitev sredstev za plačilo takse in zakaj ne. S kratkoročnimi poslovnimi terjatvami sodne takse ni mogoče plačati. Je pa ta sredstva oziroma premoženje mogoče unovčiti in sodno takso plačati iz denarnih sredstev, pridobljenih z unovčitvijo premoženja. Zgolj če to ni mogoče oziroma če sredstev ni mogoče unovčiti pravočasno, je stranki mogoče podeliti katero od pravnih dobrot, kot jo opredeljuje 11. člen ZST-1. Podatki o tem, ali terjatve v resnici obstajajo ali ne, ali in kdaj jih bo stranka dobila plačane oziroma ali in kdaj bodo unovčene torej nikakor niso nepomembni oziroma nebistveni. Pri tem je seveda potrebno upoštevati še druge okoliščine v zvezi s premoženjskim, finančnim in likvidnostnim stanjem stranke.
VSM sklep I Cp 572/2016
VSM0023041
ZIZ člen 74, 74/3.
odlog izvršbe - ustavitev izvršbe - zakonska omejitev trajanja odloga
Pravna posledica, da sodišče ustavi izvršbo, je predpisana za pravni položaj, da upnik predlaga odlog za več kot eno leto, kar je pravilno razumeti v povezavi z določilom, da odlog skupno ne sme trajati dlje od enega leta, pri čemer ta rok teče od izdaje prvega sklepa o dovolitvi odloga.
VSL sodba in sklep II Cpg 900/2016
VSL0075378
ZPP člen 451. OZ člen 275.
tožba - sklepčnost - predlog za izvršbo skupaj s prvo pripravljalno vlogo - stroški poslovne stavbe - vtoževani stroški - vrste stroškov - obdobje - ključ delitve - upravnik - subrogacija po zakonu
Ko se postopek začne s predlogom za izvršbo na podlagi verodostojne listine in se po ugovoru dolžnika nadaljuje kot pravdni postopek, je potrebno v zvezi s presojo sklepčnosti za „tožbo“ šteti predlog za izvršbo skupaj s prvo pripravljalno vlogo, ki jo upnik (tožeča stranka) vloži v pravdnem postopku. Šele v njej namreč tožeča stranka obrazloženo pojasni svoje razmerje s toženo stranko ter predloži dokaze. Navedeno tudi po prepričanju pritožbenega sodišča za sklepčnost tožbe v tej zadevi ne zadošča. V sodni praksi se je namreč ustalilo stališče, da je tožba (v primerih, kot je zadevni) sklepčna, če upravnik navede, katere stroške vtožuje, za katero obdobje in način delitve stroškov (tj. ključ delitve) med etažne lastnike. Nadaljnja konkretizacija terjatve pa je odvisna od sklepčnosti ugovora toženca in vpliva na utemeljenost tožbenega zahtevka kot posledico dokaznega postopka in ne na sklepčnost tožbe. Slednja namreč - kot pravilno izpostavlja pritožnica - ni odvisna od naknadnih ugovorov nasprotne stranke, temveč se presoja izključno na podlagi trditev, ki jih navede tožeča stranka v tožbi.
VSL sklep I Cp 1598/2016
VSL0080115
ZNP člen 35, 35/4, 35/5, 35/6, 104, 168, 168/1, 174. ZUreP-1 člen 105. ZUPUDPP člen 52, 52/6, 52/7.
postopek sodnega depozita – stroški nepravdnega postopka – splošna pravila ZNP o stroških
Obravnavani postopek ni nepravdni postopek za določitev odškodnine (urejen v 9. poglavju ZNP). Posebne določbe 104. člena ZNP, po katerem stroške postopka trpi udeleženec, ki mu je naloženo plačilo odškodnine, v drugi vrsti nepravdnega postopka (postopku o sodnem depozitu) ni mogoče uporabiti.
VSL sodba II Cpg 714/2016
VSL0075372
OZ člen 633, 635. ZPP člen 214, 214/1, 214/2.
spor majhne vrednosti – podjemna pogodba – odgovornost za napake – skrita napaka – priznana dejstva – nesporna dejstva – višina tožbenega zahtevka
Tožena stranka je trdila le, da za razrast plevela ni odgovorna in da se ne strinja z ugotovitvami izvedenca, da ima njeno delo napake. Takšni ugovori pa po svoji vsebini pomenijo izpodbijanje temelja, ne pa višine tožbenega zahtevka. Sodišče prve stopnje bi zato višino tožbenega zahtevka moralo šteti za priznano (nesporno) in v tej smeri ne bi smelo izvajati dokaznega postopka.
VSL sklep III Ip 2326/2016
VSL0077534
ZIZ člen 197, 197/1, 197/1-3, 197/2, 197/3, 198, 198/5.
izvršba na nepremičnine – poplačilo terjatev – prednostne terjatve – terjatve delavcev iz naslova delovnih razmerij
Terjatve delavcev iz naslova delovnih razmerij so v postopku izvršbe na nepremičnino prednostne pri poplačilu le, če so zapadle za zadnje leto in če so bile priglašene najkasneje na razdelilnem naroku oziroma, če so dokazane z izvršilnim naslovom. Terjatev iz naslova delovnih razmerjih, ki je zapadla v zadnjem letu pred izdajo sklepa o izročitvi nepremičnine kupcu, je privilegirana že s tem, da ni treba, da je ta terjatev zavarovana z zastavno pravico v zemljiški knjigi pri dolžnikovi nepremičnini, saj zadostuje, da upravičenec svojo terjatev priglasi na razdelilnem naroku in ima zanjo izvršilni naslov.
VSL sodba I Cp 1852/2016
VSL0060338
SZ-1 člen 50, 50/1.
upravnik – stroški upravljanja – aktivna legitimacija upravnika – nespecificirana terjatev – nekonkretizirana terjatev – pomanjkljiva trditvena podlaga
Pritožba nekritično prezre, da tožeča stranka ne izterjuje samo stroškov upravljanja, za katere je nedvomno aktivno legitimirana, ampak tudi druge stroške. Prav slednje je od tožeče stranke terjalo jasen odgovor, katere stroške predstavlja vtoževana glavnica v višini prvotnih 665,91 EUR po tipu stroška, njegovi višini in času nastanka. Podatki, ki so vsebovani v listinah, ki jih je v spis predložila tožeča stranka, namreč ne predstavljajo njenih dejanskih navedb, ampak so lahko le dokazno sredstvo.
VSL sklep I Cpg 650/2016
VSL0085511
ZST-1 člen 12, 12/2, 12/3. ZPP člen 108, 108/5, 110, 110/2.
nepopolna vloga – poziv na dopolnitev vloge – izjava o premoženjskem stanju – nedopolnitev nepopolnega predloga za oprostitev plačila sodnih taks – pravočasnost predloga za podaljšanje roka za dopolnitev – posledice nedopolnitve vloge – zavrženje predloga za oprostitev plačila sodne takse
Določba drugega odstavka 12. člena ZST-1 ni sama sebi namen, saj pisno izjavo o premoženjskem stanju prosilca in njegovih družinskih članih sodišče potrebuje, da lahko predlog vsebinsko preizkusi.
VSL sklep I Cpg 499/2016
VSL0075379
ZPP člen 158, 158/1, 163, 163/3, 337.
umik tožbe - izpolnitev zahtevka - povračilo stroškov postopka - obrazloženost sklepa o stroških - pravočasna priglasitev pravdnih stroškov - pritožbena novota - stroškovnik
Osnovno pravilo je povračilo stroškov toženi stranki. Če se temu želi izogniti, mora tožeča stranka jasno navesti in predložiti tudi dokazilo, da je tožbo umaknila zaradi izpolnitve zahtevka, torej v obravnavanem primeru zaradi plačila, in to takoj po plačilu. Prav tako je sklep dovolj obrazložen. Jasno je navedena (pravilna) pravna podlaga za njegovo izdajo, točna specifikacija priznanih stroškov pa je razvidna iz stroškovnika tožeče stranke, ki je v spisu, tako da je tožeča stranka imela možnost preveritve priznanih stroškov in s tem učinkovitega pritožbenega grajanja morebitnih pomanjkljivosti. Tožeča stranka v umiku tožbe tudi ni navedla, da zahteva kakršnokoli povračilo stroškov, zato tega ne more več storiti.
VSC sklep Cp 506/2016
VSC0004481
ZD člen 10. ZZZDR člen 12.
Za odvzem roditeljske pravice morajo biti podane izjemne okoliščine, da ne bi bila kršena ustavna pravica do družinskega življenja.
VSM sklep I Cpg 336/2016
VSM0023114
OZ člen 941, 942. ZPP člen 339, 339/1, 339/1-15, 340, 341.
zmotna uporaba materialnega prava - nepopolna ugotovitev dejanskega stanja - plačilo zavarovalnine - absolutna bistvena kršitev določb postopka - nasprotje z listinami v spisu - sodelovalna dolžnost - temelj za izplačilo zavarovalnine - ničnost pogodbenih določil - zavarovalčeva obveznost po nastanku zavarovalnega primera - kršitev zavarovalčevih obveznosti po nastopu zavarovalnega primera - nasprotje med splošnimi pogoji in določbami zakona
Pritožbeno sodišče ugotavlja, da je sodišče prve stopnje s tem, ko je za podlago svoje odločitve uporabilo navedeno določbo splošnih pogojev, zmotno uporabilo materialno pravo, saj je spregledalo določbo 942. člena OZ. Ta določa, da so nična pogodbena določila, po katerih bi zavarovanec izgubil pravico do odškodnine ali zavarovalne vsote, če po nastanku zavarovalnega primera ne bi izpolnil katere od predpisanih ali dogovorjenih obveznosti.
VSC sodba cp 497/2016
VSC0004477
plačevanje preživnine bivšemu zakoncu - nesposobnost za delo - pomanjkanje sredstev za preživljanje
Za določitev preživnine razvezanemu zakoncu morajo biti konkretno izpolnjeni pogoji iz 81. čl. ZZZDR.
VSC sklep PRp 151/2015
VSC0004422
ZP-1 člen 133. ZPrCP člen 107, 107/3, 107/12.
odklon preizkusa alkoholiziranosti - dokazna ocena
Udeleženec cestnega prometa, ki mu policist odredi preizkus s sredstvi ali napravami za ugotavljanje alkohola, mora ravnati po odredbi policista. Odredba policista o preizkusu alkoholiziranosti mora biti jasna in nedvoumna in jo mora preizkušanec dobro razumeti, kajti odklon preizkusa alkoholiziranosti s sredstvi in napravami po policistovi odredbi je mogoče storiti le z naklepno obliko krivde. Navedbe v obdolžilnem predlogu pa niso dokaz, zato jih je dolžno sodišče preverjati ustrezno kritično na podlagi izvedenih dokazov, nasprotno temu pa so priloge obdolžilnega predloga listinski dokazi, do katerih pa se je sodišče dolžno kritično opredeliti in skrbno pretehtati vsak izveden dokaz posebej in v zvezi z drugimi in skrbno presoditi, ali je neko ključno dejstvo dokazano ali ne. Takšno sklepanje pa mora temeljiti na življenjski, logični in razumski presoji izvedenih dokazov, ne pa na občutkih sodišča, da je neko dejstvo že dokazano oz. zgolj na navedbe predlagatelja.
VSL sodba III Cp 2450/2016
VSL0060337
SZ-1 člen 24, 24/5, 25, 25/3. ZPP člen 158, 158/1.
plačilo obratovalnih stroškov – dobava toplotne energije – subsidiarna odgovornost lastnika stanovanja za obratovalne stroške – obratovanje večstanovanjske stavbe – skupno odjemno mesto – plačilo stroškov postopka ob delnem umiku tožbe
Kadar so dobave in storitve namenjene posameznim delom, se stroški zanje štejejo za skupne stroške pod pogojem, da naprave večstanovanjske stavbe ne omogočajo individualnega odjema in obračuna dobav ter storitev za posamezne dele.
VSL sklep II Cpg 1065/2016
VSL0072574
ZPP člen 142, 142/1, 142/3, 142/4, 224, 224/1.
fikcija vročitve – obvestilo iz tretjega odstavka 142. člena ZPP – obvestilo sodišču o opravljeni vročitvi – javna listina – neprejem obvestila – fizični dejanski prejem obvestila – dokazovanje – dokazno breme
Obvestilo sodišču o opravljeni vročitvi je javna listina in dokazuje resničnost tistega, kar se v njej potrjuje ali določa. Dovoljeno je sicer dokazovati, da so v javni listini dejstva neresnično ugotovljena ali da je sama listina nepravilno sestavljena, vendar je pritožbena navedba, da „toženi stranki obvestilo o plačilnem nalogu (tj. obvestilo iz tretjega odstavka 142. člena ZPP) ni bilo osebno vročeno", za kaj takšnega premalo. Zgolj z navedbami, da obvestila ni prejela, pritožnica ne more izpodbiti resničnosti dejstev, ki so razvidna iz obvestila sodišču, ki se nahaja v spisu obravnavane zadeve.
VSL sodba I Cp 1669/2016
VSL0060345
OZ člen 619.
podjemna pogodba – ustno sklenjena pogodba – dogovor o ceni izvedbe del na enoto – spor majhne vrednosti – dopustni pritožbeni razlogi
Na ugotovljeno dejansko stanje je prvostopenjsko sodišče pravilno uporabilo materialno pravo in sicer določbe OZ, ki urejajo podjemno pogodbo (619. člen in nadaljnji), po katerih je naročnik med ostalim podjemniku za izvedeni posel dolžan plačilo.
VSL sklep IV Cp 2266/2016
VSL0060362
ZZZDR člen 106, 106/4.
določitev stikov med starši in otroki – spremenjene okoliščine – službene obveznosti staršev – priložnostna dela
Sodišče prve stopnje je poudarilo, da spremembe pogodbenih dogovorov pri obeh udeležencih, ki sta oba odvisna od občasnega oziroma začasnega pogodbenega dela, ne bodo mogle pogojevati spremembe sodne odločitve. Takšnemu zaključku pritožbeno sodišče v celoti pritrjuje in hkrati dodaja, da prav vsa razmerja in odnosi med obema staršema in njunim otrokom, ki se vzpostavljajo in spreminjajo, ne morejo biti prepuščeni oblastnim odločitvam.
VSL sklep II Cp 1544/2016
VSL0060311
ZPP člen 154, 154/1, 163, 163/7.
zamudna sodba – naknadna odmera pravdnih stroškov – pritožba zoper sklep o stroških – pritožbeni razlogi
Pritožnikovo nestrinjanje z izdano zamudno sodbo, ki ga utemeljuje v pritožbi zoper sklep o stroških, ni predmet presoje v tem pritožbenem postopku. Zamudna sodba je namreč postala pravnomočna pred vložitvijo obravnavane pritožbe, ker zoper njo toženi stranki nista vložili pritožbe.
VSC sodba Cp 289/2016
VSC0004482
obstoj zunajzakonske skupnosti - zakonito dedovanje - elementi zunajzakonske skupnosti
Sodišče mora ugotoviti obstoj vseh elementov zunajzakonske skupnosti, da bi lahko takšen partner dedoval na podlagi 10. čl. ZD.
VSK sklep PRp 52/2016
VSK0007122
ZP-1 člen 202c.
nadomestitev globe z nalogami v splošno korist ali korist samoupravne lokalne skupnosti - nezmožnost za delo
Pritožbeno sodišče pritrjuje pritožbenim navedbam, da je odgovor centra za socialno delo, ki je postopek zaključil zgolj iz razloga, ker je storilec na podlagi zdravniškega pregleda napoten na dodatne diagnostike in zdravljenje, nezadosten. Prav ima, ko izpostavlja, da okoliščina, da je bil storilec napoten k določenim specialistom še ne pomeni, da je popolnoma nezmožen za delo.

References: sodišče 
 Sodišče 
 sodišče 
 sodišče 
 sodišče 
 sodišče 
 sodišče 
 sodišče 

Sodišče 
 sodišče 

Sodišče 
 sodišče